
Andre semester i TIK- og ESST-programmene: Diskusjonssak om eksamensspråk i TIK4011, TIK4021, TIK4031 og TIK4040

Bakgrunn
I andre semester på masterprogrammet i teknologi, innovasjon og kunnskap inngår følgende emner:
TIK4011 – Science and technology in politics and society (10 stp., STS-fordypning)
TIK4021 – Innovation and Global Challenges (10 stp., innovasjonsfordypning)
TIK4031 – Methods in science, technology and innovation studies (10 stp.)
TIK4040 – Design Seminar (10 stp., tilknyttet masteroppgaven)

Alle emnene undervises på engelsk, med en sammensatt studentgruppe fra TIK- og ESST-programmene. I dag kan TIK-studenter i TIK-programmet velge å levere eksamen på norsk eller engelsk.

Denne ordningen skaper betydelig merarbeid for studieadministrasjonen (bl.a. håndtering av ulike sensur- og oppmeldingsoppsett) og gjør det krevende å finne sensorer, ettersom fagmiljøet i stor grad er internasjonalt og ikke alle faglærere behersker norsk på et nivå som er forenlig med forsvarlig sensur. Samtidig er engelskspråklig akademisk skriving en sentral ferdighet i både innovasjonsstudier og STS, og en forutsetning for videre deltakelse i internasjonale faglige diskusjoner.

Formålet med denne diskusjonssaken er å få programrådets innspill til en mer enhetlig og håndterbar praksis for eksamensspråk i andre semester.

Saksframstilling
Rekruttering av sensorer: Staben ved TIK er i økende grad internasjonal. Mange vitenskapelige ansatte har engelsk som arbeidsspråk og behersker ikke norsk godt nok til å vurdere eksamensbesvarelser på et forsvarlig nivå. Muligheten for norsk eller engelsk i samme emne gjør sensurplanlegging og rekruttering vanskeligere (flere kombinasjoner å ta hensyn til, mindre fleksibilitet i fordeling av sensorer).

Administrativ håndtering Blandet eksamensspråk innenfor samme emne innebærer ekstra kontroll, registrering og oppfølging i studieadministrasjonen (eksamensoppmelding, sensurregistrering, dokumentasjon, kommunikasjon med studenter og sensorer). Praksis i dag er at studieadministrasjonen går igjennom hver besvarelse for å se hvilket språk den er skrevet på, for deretter å plassere besvarelsen manuelt i tilknytning til en sensor. Dette øker risikoen for feil og er ressurskrevende i et lite administrativt miljø.

Alle emnene i andre semester undervises på engelsk, med engelskspråklige pensumtekster og undervisningsaktiviteter (forelesninger, seminarer, presentasjoner, skriftlige oppgaver). TIK- og ESST-studentene følger undervisning sammen, og det legges vekt på et felles, internasjonalt faglig miljø. For videre masterløp er det viktig at studentene oppøver gode ferdigheter i akademisk engelsk, særlig i emner med teoretisk og metodisk fordypning.

En mer enhetlig løsning kan være at programrådet innstiller på at eksamen i TIK4011, TIK4021 og TIK4031 skal gjennomføres på engelsk, mens at TIK4040, som er tilknyttet masteroppgaven, kan gjennomføres på norsk eller engelsk for TIK-studenter. Programrådet bes gi innspill til dette, som brukes i saksforberedelser til høstens første møte, hvor emnebeskrivelser i de respektive emnene (bl.a. språk på eksamen) skal vedtas.

